<classify> ASKARI Magereza wa Gereza la Msalato Jijini Dodoma, Sajini Taji, Cosmas Ndasi 51 anashikiliwa na Polisi baada ya kukamatwa akiwa na vipande sita vya pembe za ndovu sawa na tembo watatu vya thamani ya Sh milioni 103.5.Katika mkutano wake na waandishi wa habari jana, Kamanda wa Polisi Mkoa wa Dodoma, Gilles Muroto alisema, askari huyo alikamatwa Aprili Mosi, mwaka huu, saa 12 jioni, mtaa wa Kilimani na pembe hizo zina uzito wa kilo 13. Alificha kwenye mfuko, akiwa anamsubiri mteja kwa mauziano, Polisi bado wanaendelea na upelelezi, tunajiuliza askari ambaye ni mtumishi wa serikali alikuwa anajihusishaje na biashara hiyo.Anaendelea kuhojiwa kisha atashitakiwa upelelezi ukikamilika, alisema. Katika tukio la pili, Kamanda Muroto alisema, Mohamed Ahmed Hamis anashikiliwa na Polisi kwa kujipatia kiudanganyifu magari mawili. Alisema alijipatia Toyota Land Cruiser V8 lenye namba za usajili T. 366 BRK rangi nyeusi na gari namba T581 DKS Toyota aina ya Noah.Alisema matukio hayo yalitokea Mikocheni, Dar es Salaam mwaka 2017 alipojitambulisha kwa mwenye magari kuwa ni Ofisa Usalama anahitaji magari kwa kazi maalumu ambapo aliandika mkataba wa kukodi magari hayo. Alipoyapata, alitoweka nayo na hakurejea hadi alipokamatwa nayo Dodoma. Mtuhumiwa alikuwa akitumia magari hayo kwa kujipatia fedha kwa watu mbalimbali kuyaweka dhamana na kukopa fedha na kuyatelekeza, alisema. Kamanda Muroto alisema mtuhumiwa na magari hayo watapelekwa jijini Dar es Salaam alikoshtakiwa na atafikishwa mahakamani.  <topic>: kitaifa 